Luis Arconada

Luis Miguel Arconada Echarri (s. 26. kesäkuuta 1954 San Sebastián, Guipúzcoan maakunta, Espanja) on espanjalainen entinen jalkapallomaalivahti. Hän pelasi 1970–1980-luvuilla Real Sociedadissa ja Espanjan maajoukkueessa.

Arconadan veli Gonzalo Arconada on jalkapallovalmentaja.

 Ura 

 Real Sociedad 

Arconadan kasvattajaseura oli pieni Lengokoak,Retro Arconada Don Balón. Viitattu 20.11.2008. josta hän siirtyi vuonna 1970 Real Sociedadiin. Pelattuaan neljä kautta Tercera Divisiónia seuran reservijoukkueessa San Sebastiánissa hänet nostettiin kaudeksi 1974–1975 edustusjoukkueen kokoonpanoon. Ensiesiintymisensä hän teki UEFA Cupin ottelussa englantilaista Liverpoolia vastaan 22. lokakuuta 1975.Jugadores de la historia Real Sociedad. Viitattu 20.11.2008. Ensimmäinen ottelu Espanjan pääsarjassa Primera Divisiónissa seurasi keväällä 1976, ja kaudella 1976–1977 Arconadasta tuli joukkueen ykkösmaalivahti.Ficha del jugador LFP. Viitattu 20.11.2008.

Arconada oli muun muassa Jesús María Satrústeguin, Jesús María Zamoran ja Roberto López Ufarten ohella yksi Real Sociedadin avainpelaajista, kun joukkue voitti 1980-luvulla kaksi Espanjan pääsarjan mestaruutta ja yhden Espanjan cupin. Hän oli kolmesti sarjan vähiten maaleja päästänyt maalivahti (Zamora). Kaudella 1982–1983 Arconada joukkueineen ylsi Euroopan cupin välieriin, jossa se putosi tulevaa mestaria Hamburgia vastaan. 15 kauden aikana hän pelasi Real Sociedadissa kaikkiaan 551 virallista ottelua.

180-senttimetrinen Arconada oli maalivahdiksi melko pienikokoinen, mutta hän korvasi tämän puutteen ponnistusvoimallaan, reflekseillään ja sijoittumisellaan. Real Madridin, Barcelonan ja Atlético de Madridin kaltaisten suurempien seurojen tekemistä sopimustarjouksista huolimatta hän pelasi koko vuonna 1989 päättyneen uransa Real Sociedadissa. Real Sociedadin kannattajilla oli tapana osoittaa suosiotaan hänelle laulamalla ”No pasa nada, tenemos a Arconada” ().Qué fue de... Arconada  20 minutos. Viitattu 20.11.2008.

 Espanja 

Espanjan maajoukkueessa Arconada pelasi 68 ottelua vuosina 1977–1985. Hän otti osaa vuosien 1978 ja 1982 MM- ja vuosien 1980 ja 1984 EM-kilpailuihin. Vuoden 1978 kilpailuissa Miguel Ángel kantoi vielä torjuntavastuun, mutta seuraavissa kolmissa kilpailuissa Arconada oli Espanjan ykkösmaalivahti.Jugadores de la selección  Fútbol en la Red. Viitattu 20.11.2008. Hän toimi useaan otteeseen myös joukkueen kapteenina.Luis Arconada  Goalkeeping Museum. Viitattu 20.11.2008.

Huolimatta hienosta urastaan Arconada muistetaan ehkä parhaiten virheestään Ranskaa vastaan pelatussa vuoden 1984 EM-kilpailuiden loppuottelussa. Ottelu oli 0–0-tasatilanteessa, kun 59. minuutilla Arconada lipsautti Michel Platinin helpolta näyttäneen vapaapotkun kainalonsa ali maaliin.Platini fires France to victory UEFA. Viitattu 20.11.2008. Ranska voitti ottelun lopulta 2–0 ja termi Arconada kirjattiin ranskalaiseen jalkapalloslangiin tarkoittamaan tämäntyyppistä maalivahdin tekemää virhettä. Arconada pelasi kilpailuiden jälkeen vielä kuusi maaottelua kunnes loukkasi polvensa seurajoukkueessaan ja Andoni Zubizarreta otti paikan. Hän on kolmanneksi eniten maaotteluita Espanjan joukkueessa pelannut maalivahti Zubizarretan ja Iker Casillasin jälkeen.Porteros de la selección española Fútbol en la Red. Viitattu 20.11.2008.

Espanjan voitettua Euroopan-mestaruuden vuonna 2008 joukkueen kolmosmaalivahti Andrés Palop pukeutui mestaruusjuhlissa Arconadan vuonna 1984 käyttämään pelipaitaan. Palop halusi voiton hetkellä kunnioittaa Arconadaa, joka ”ansaitsee virheestään huolimatta tulla muistetuksi suurista torjunnoistaan sekä seurajoukkueessaan että maajoukkueessa”. Palkinnot voittajille luovutti tuolloin Euroopan jalkapalloliiton puheenjohtajana toiminut Platini.Palop: ”Arconada se merecía este homenaje” Marca. Viitattu 20.11.2008.

Arconada pelasi myös Espanjan olympiajoukkueessa Montréalissa 1976 ja epävirallisessa Baskimaan joukkueessa.Deportistas Comité Olímpico Español. Viitattu 20.11.2008.

 Saavutukset 

 Espanjan pääsarjamestaruus: 1981, 1982
 Espanjan cup: 1987
 Espanjan supercup: 1982
 Zamora-palkinto: 1980, 1981, 1982

 Lähteet 

Luokka:Espanjalaiset jalkapallomaalivahdit
Luokka:Vuonna 1954 syntyneet
Luokka:Elävät henkilöt